2002/410/EY: Neuvoston päätös, tehty 27 päivänä toukokuuta 2002, Euroopan talousyhteisön ja Maltan tasavallan assosiaatiosopimuksen lisäpöytäkirjan tekemisestä Maltan assosioimiseksi tutkimusta, teknologista kehittämistä ja esittelyä koskevaan viidenteen puiteohjelmaan (1998—2002)



Virallinen lehti nro L 144 , 01/06/2002 s. 0047 - 0048



Neuvoston päätös, tehty 27 päivänä toukokuuta 2002, Euroopan talousyhteisön ja Maltan tasavallan assosiaatiosopimuksen lisäpöytäkirjan tekemisestä Maltan assosioimiseksi tutkimusta, teknologista kehittämistä ja esittelyä koskevaan viidenteen puiteohjelmaan (1998-2002) (2002/410/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 170 artiklan 2 kohdan yhdessä sen 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Euroopan talousyhteisön ja Maltan välisestä assosiaatiosta tehty sopimus(3) tuli voimaan 1 päivänä huhtikuuta 1971. (2) Luxemburgissa 12-13 päivänä joulukuuta 1997 pidetyn Eurooppa-neuvoston kokouksen päätelmissä esitetään, että ehdokasmaat voivat assosioitua tutkimuksen ja teknologisen kehittämisen alalla toteutettavaan yhteisön puiteohjelmaan osana näihin maihin sovellettavaa liittymistä valmistelevaa strategiaa. (3) Euroopan parlamentti ja neuvosto hyväksyivät päätöksellä N:o 182/1999/EY(4) Euroopan yhteisön tutkimusta, teknologista kehittämistä ja esittelyä tarkoittavia toimia koskevan puiteohjelman (1998-2002). (4) Eurooppa-neuvosto päätti Helsingissä 10-11 päivänä joulukuuta 1999 järjestää kahdenvälisen hallitustenvälisen konferenssin helmikuussa 2000 Maltan liittymisestä Euroopan unioniin. (5) Malta on ilmoittanut 3 päivänä huhtikuuta 2000 virallisesti komissiolle haluavansa assosioitua viidenteen puiteohjelmaan 1 päivästä tammikuuta 2001. (6) Neuvosto valtuutti 17 päivänä lokakuuta 2000 tekemällään päätöksellä komission neuvottelemaan Euroopan yhteisön puolesta assosiaatiosopimukseen lisäpöytäkirjan Maltan assosioimiseksi viidenteen puiteohjelmaan (jäljempänä "lisäpöytäkirja"). (7) Neuvosto antoi päätöksellä 2001/516/EY(5) valtuudet neuvottelujen tuloksena laaditun lisäpöytäkirjan allekirjoittamiseksi ja voimaan saattamiseksi väliaikaisesti 1 päivästä maaliskuuta 2001 sillä edellytyksellä, että lisäpöytäkirja tehdään lopullisesti myöhemmin. (8) Lisäpöytäkirja allekirjoitettiin Brysselissä 20 päivänä kesäkuuta 2001. (9) Olisi hyväksyttävä lisäpöytäkirja ja ilmoitettava Maltan viranomaisille sen voimaantulosta, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta Euroopan talousyhteisön ja Maltan tasavallan assosiaatiosopimuksen lisäpöytäkirja Maltan assosioimiseksi tutkimusta, teknologista kehittämistä ja esittelyä koskevaan viidenteen puiteohjelmaan (1998-2002). 2 artikla Lisäpöytäkirjan 10 artiklan mukaisesti neuvoston puheenjohtaja ilmoittaa Maltan tasavallalle siitä, että yhteisö on saattanut päätökseen tarvittavat menettelyt lisäpöytäkirjan voimaan saattamiseksi. 3 artikla Tätä päätöstä noudatetaan päivästä, jona se julkaistaan Euroopan yhteisöjen virallisessa lehdessä. Tehty Brysselissä 27 päivänä toukokuuta 2002. Neuvoston puolesta Puheenjohtaja M. Arias Cañete (1) EYVL C 103 E, 30.4.2002, s. 208. (2) Lausunto annettu 9. huhtikuuta 2002 (ei vielä julkaistu virallisessa lehdessä). (3) EYVL L 61, 14.3.1971, s. 2. (4) EYVL L 26, 1.2.1999, s. 1. (5) EYVL L 186, 7.7.2001, s. 34.